Som ivrig fisker og metallarbeider ville 39 år gamle Bo-Göran Nilsson fra Charlottenberg i Sverige gjøre det enklere å borre hull i isen. Det gikk ikke helt etter planen.

Av: Bernt Nor

Til Hooked forteller Nilsson gladelig om den etter hvert nokså komiske situasjonen som oppstod en kald februardag 2013, og som til alt overmål ble filmet.

– Jeg tok med meg nyvinningen, som jeg hadde laget hjemme. Den lar meg feste et isbor til en drill, og på den måten sparer jeg krefter på å borre hull, forteller han.

Stedet for testen av prototypen falt på Bysjøen, som ifølge Nilsson er et bra fiskevann for både abbor, gjørs og gjedde.

– Min personlige rekord er en gjørs på 9,3 kilo, så det er mye flott fisk der, sier han til Hooked.

– Så hva skjedde egentlig?

– Jeg tok med meg mitt nye isbor som jeg hadde kjøpt bare noen dager tidligere. Jeg borret hele dagen, det gikk helt fantastisk. Så tok jeg med meg Kim Jansson (16) for å dokumentere denne fantastiske ideen på video, forteller han lattermildt.

– Så ser du jo hva jeg gjorde. Da filmen begynte å rulle ble jeg litt stresset og glemte i farten å stramme chucken. Borret sank som en stein, og resten er historie. Du kan trygt si jeg ble litt flau, men jeg har gjort så mange dumme ting, og tenkte at folket skulle få se dette også, avslutter han.

Det kan ellers opplyses at Nilsson ikke bare fisker, jakter og lager musikk, men også har en norsk mor fra Magnor.